**ИИМ: Коррупциялык укук бузуу тууралуу билдирген адамга сый акы төлөөнүн тартиби**

Кыргыз Республикасынын Ички иштер министрлиги Кыргыз Республикасынын Министрлер Кабинетинин токтому менен коррупциялык укук бузуу тууралуу билдирген адамга сый акы төлөөнүн тартиби бекитилгендигин маалымдайт.

Тактап айтканда, Министрлер Кабинетинин чечиминин негизинде, коррупциялык укук бузуу тууралуу билдирген адамга сый акы төлөө бул иш боюнча ордун толтуруудан жана мамлекеттин кирешесине түшкөн каражаттардын суммасынан 10 пайыз өлчөмүндө (бирок бир миллион сомдон көп эмес) жүргүзүлөт.

Бир жолку төлөнүүчү сый акы төмөнкү учурларда төлөнөт:

- комиссиянын чечими менен ырасталган коррупциялык укук бузуу тууралуу маалымат тийиштүү адам тарабынан берилгенде;

- мыйзамдуу күчүнө кирген, акыркы болуп саналган жана даттанууга жатпаган соттук актысы бар болсо;

- коррупциялык укук бузуу менен мамлекетке келтирилген материалдык зыяндын орду толтурулганда.

Эгерде коррупциялык укук бузуу фактысы тууралуу билдирген адамдын маалыматынын негизинде, бир билдирүүнүн алкагында бир нече кылмыш аныкталса, сый акы орду эң көп өлчөмдө толтурулган кылмышка карата төлөнөт.

Токтомго ылайык, жооптуу кызматкер тарабынан тиешелүү документтер толтурулуп, тийиштүү укук коргоо, көзөмөлдөө органынын жетекчиси тарабынан түзүлгөн комиссиянын кароосуна жиберилет. Ал комиссия, 7 адамдан кем эмес санда түзүлөт.

Андан соң, комиссия тийиштүү адам тарабынан коррупциялык укук бузуу тууралуу маалымат берүү фактысын текшерет жана материалдарды кароонун жыйынтыгы менен 10 жумуш күндүн ичинде органдын жетекчисине сый акыны төлөө жөнүндө өтүнүчтө же жүйөлөнгөн баш тартууну киргизет.

Органдын жетекчиси комиссиянын өтүнүчү келип түшкөндөн кийин 10 жумуш күндүн ичинде коррупциялык укук бузуу тууралуу билдирген адамга сый акы төлөө үчүн негиз болгон сый акы төлөө жүнүндө буйрук чыгарат.

ИИМдин Басма сөз кызматы